张耒
送吕安礼
吕子有奇气，少年事诗书。
不肯衣逢掖，而随市井儒。
白纻霜雪袍，朱缨贯金殳。
大醉必走马，长呼挽雕弧。
兴罢有余欢，清歌倚箫竽。
春风动狂思，夜席拥妖姝。
群儿傍笑之，谓子脱捡拘。
而我独知子，壮兹真丈夫。
屑屑五斗米，其重无锱铢。
何为爱琐屑，妄自苦其躯。
子亦爱我拙，相逢每踌躇。
论诗夜斋静，秀气出璠玙。
远官无与欢，见君心独娱。
如何忽告别，决去如惊凫。
矫矫黄鹄姿，枳棘非所居。
清明择士日，子岂久泥涂。
送别动苦怀，乖离感羁孤。
搔首岁暮天，诗成悲有余。